ચાલીસ વર્ષની વય સુધી તો સ્કૉટની બહુ કંઈ પિછાન પણ નહોતી. અખબાર પણ પ્રાંતિક મહત્તાથી પર જઈ શક્યું નહોતું. ઉદાર વિચારોની હિમાયત કરનારું ગણાતું, પણ એ ઉદારમતવાદની પાછળ આગ્રહની ગરમી હતી તેનો પરિચય તો મોડો મોડો પડ્યો. બ્રિટનના વડાપ્રધાન ગ્લેડસ્ટને સંસ્થાનિક સ્વરાજ આપવાનો ઝંડો ઉપાડ્યો ત્યારે ભલભલા ઉદારમતવાદી છાપાં વિરોધી છાવણીમાં જઈ ભરાયાં. ઝંડા ઝાલીને મોખરે આવી ઊભાં સી. પી. સ્કૉટ અને એનું મુખપત્ર. તે દિવસથી ‘ગાર્ડિયન’ની વીરત્વભરી માનવતા ઝલકી.